Vrou in Midrand doodgeskiet toe sy bakleiery wou stopSkietery in New Road (28 Oktober 2016) Foto: Nokuthula Sonile, Midrand Reporter) ŉ Vrou is Vrydagaand in New Roadweg in Midrand, net voor die N1-afrit, doodgeskiet. Sers. Matome Tlamela, woordvoerder van die polisie, het Saterdag aan Maroela Media gesê die voorval het omstreeks 20:00 plaasgevind. “Volgens ooggetuies wou ŉ wit Chevrolet-bakkie van ŉ voertuigspoormaatskappy ŉ wit BMW aftrek, weens roekelose bestuur,” het sy gesê. Volgens Tlamela het albei bestuurders stilgehou en die bestuurder van die BMW het uitgeklim en het met die bestuurder van die bakkie begin baklei. “Een van die BMW-passasiers het na hulle toe gehardloop om die situasie te ontlont. ŉ Skoot het afgegaan en die vrou is noodlottig gewond.” Tlamela het gesê die bestuurder van die bakkie is in hegtenis geneem. Die persone wat in die BMW gery het, was op pad huis toe van ŉ Kersfeespartytjie.